Skont il-kap tal-GU Clinic Dr Philip Carabot, l-attitudni laxka fl-imġiba sesswali tal-Maltin, l-aktar fost iż-żgħażagħ, qed iżżid l-inċidenza ta’ infezzjonijiet u mard li jittieħed b’kuntatt sesswali. F’intervista ma’ tvm.com.mt Dr Carabott qal li s-sena l-oħra nstabu 13-il każ ġdid ta’ HIV. Wera l-fehma li l-pajjiż għadu ma ndirizzax f’kuntest mediku l-prostituzzjoni. Is-sena li għaddiet, it-taqsima tas-saħħa pubblika li tispeċjalizzata fuq is-saħħa sesswali rat 13-il każ ġdid ta’ HIV- il-virus li jista’ iwassal għall-AIDS. Nofshom kienu barranin u għal kull żewġ Eewropej li nstabu bl-HIV instabet persuna Afrikana bl-HIV. Il-maġġoranza kienu irġiel u eterosesswali. Għalkemm l-HIV hija l-aktar li tissemma, Dr Philip Carabott u l-infermiera fil-GU clinic jiltaqgħu iżjed ma’ każi ta’ mard ieħor bħalma huma l-chlamydia, l-gonorrhoea, l-human pappilomavirus u herpes. Dr Carabot qal li ħafna min dan il-mard m’għandux sintomi. Dr Carabot stqarr li l-għadd ta’ infezzjonijiet u mard trasmess sesswalment li jara fil-klinika huma ftit, meta mqabbel mal-infezzjonijiet li qed jinxterdu mingħajr qatt ma jaslu fil-GU Clinic. Huwa stqarr li jinsab imħasseb bir-rata mgħaġġla ta’ kif qed tinfirex is-syphilis li ddisriviha bħal il-HIV tal-bieraħ. Dr Carabott qal li l-attitudni laxka fl-imġiba sesswali, toħroġ mill-fatt li l-parti l-kbira tal-pazjenti ma jkollhomx ħjiel minn fejn setgħu ħadu l-infezzjoni. Jattribwixxi x-xejriet ta’ dawn il-każijiet għan-nuqqas ta’ għarfien dwar imġiba sesswali responsabbli. Għal Dr Carabott li ilu jmexxi l-GU clinic sa mit-twaqqif tagħha, il-prostituzzjoni hi waħda mid-diżappunti tiegħu. Qal li minkejja li grupp żgħir ta’ prostituti jżuru l-klinika b’mod regolari, ħafna ma jafdawx il-kunfidenzjalità tal-klinika. Waqt li rrikonoxxa l-fatt li żdiedet l-attività sesswali ta’ Maltin ma’ barranin, Dr Carabot qal li dan ma jfissirx li l-infezzjonijiet qed jinxterdu mill-barranin. Dr Carabot qal li hi perċezzjoni li l-immigranti illegali jxerrdu infezzjonijiet trassmessi b’kuntatt sesswali. Qal li jara li ħafna immigranti li jiġu minn ċertu pajjiżi mhumiex liberali daqs l-Ewropej dwar is-sess. Stqarr iżda li kollegi tiegħu raw każijiet ta’ HIV fost l-immigranti.